REGLUGERÐ

**um áhættumatsnefnd.**

1. gr.

*Heiti og aðsetur*

Nefndin heitir áhættumatsnefnd og heyrir undir atvinnuvega- og nýsköpunarráðuneyti. Nefndin hefur aðsetur í ráðuneytinu.

2. gr.

*Starfssvið*

Hlutverk nefndarinnar er að veita og hafa umsjón með framkvæmd vísindalegs áhættumats á sviði matvæla, fóðurs, áburðar og sáðvöru, í samræmi við 6. mgr. 22. gr., sbr. 31. gr. a. laga nr. 93/1995 um matvæli, 7. gr. c. og 7. gr. o., sbr. 7. gr. laga nr. 22/1994 um eftirlit með fóðri, áburði og sáðvöru.

Áhættumat nefndarinnar skal nota á sviði matvæla, fóðurs, áburðar og sáðvöru til þess að stuðla að bættri áhættustjórnun og auðvelda og styðja ákvarðanir lögbærra yfirvalda í þeim málaflokkum, sérstaklega með tilliti til innflutnings matvæla.

Sjávarútvegs- og landbúnaðarráðherra og Matvælastofnun geta óskað eftir áliti nefndarinnar.

3. gr.

*Skipan áhættumatsnefndar*

Sjávarútvegs- og landbúnaðarráðherra skipar áhættumatsnefnd til 5 ára í senn. Í nefndinni skulu sitja fimm einstaklingar og skal ráðherra skipa nefndarmenn samkvæmt tilnefningu eftirtalinna aðila:

1. Matvæla- og næringarfræðideild Háskóla Íslands
2. Landbúnaðarháskóla Íslands
3. Matís ohf.
4. Heilbrigðisvísindasvið Háskóla Íslands, á sviði læknisfræði vegna lýðheilsu.
5. Sóttvarnarlækni hjá Landlæknisembættinu

Ráðherra skipar einn tilnefndra aðila formann nefndarinnar.

4. gr.

*Hæfi nefndarmanna*

Nefndarmenn mega ekki eiga hagsmuna að gæta í umsögn sinni og skulu gæta hlutlægni í störfum sínum. Um sérstakt hæfi nefndarmanna áhættumatsnefndar fer samkvæmt II. kafla stjórnsýslulaga nr. 37/1993.

5. gr.

*Starfshættir*

Formaður áhættumatsnefndar stýrir störfum nefndarinnar og ber ábyrgð á að halda saman gögnum vegna nefndarstarfs og sjá til þess að gögnum sé skilað á skjalasafn ráðuneytisins. Er þar átt við fundarboð, fundargerðir, bréfaskipti, vinnugögn sem varpað geta ljósi á nefndarstarfið, skriflegar umsagnir sem borist hafa, álitsgerðir, skýrslur og sérálit, eftir því sem við á hverju sinni.

Formaður fer með fyrirsvar nefndarinnar út á við. Formaður ber ábyrgð á fjármálum nefndarinnar og skal gæta þess að kostnaður fari ekki fram úr þeirri fjárhæð sem nefndinni er úthlutað ár hvert.

Formaður tekur á móti verkbeiðnum og leggur þær fyrir nefndina sem metur umsóknir og úthlutar verki til þess nefndarmanns eða þeirra nefndarmanna sem talinn er hæfastur til að sinna því. Umsjónarmenn verkefnis skulu skila nefndinni kostnaðaráætlun vegna verkefnis. Þegar nefndarmaður skilar greinargerð vegna verks skal formaður boða til fundar þar sem nefndin fer yfir niðurstöðu greinargerðar. Nefndin tekur afstöðu til greinargerðar og kynnir verkbeiðanda þá niðurstöðu svo fljótt sem auðið er.

Nefndin setur sér starfsreglur.

Álit nefndarinnar skal vera rökstutt og skal fært til bókar ásamt rökstuðningi. Meirihluti nefndarinnar ræður niðurstöðu. Niðurstöður nefndarinnar skulu vera opinberar og skal nefndin taka þátt í áhættukynningu eftir því sem við á.

Telji nefndin þörf á sérkunnáttu við úrlausn mála getur hún leitað til innlendra eða erlendra aðila með þar til bæra sérkunnáttu.

Nefndin skal flýta störfum eins og kostur er og gæta þess að ekki verði óhóflegur dráttur á störfum hennar. Nefndinni ber að forgangsraða brýnum málum.

6. gr.

*Kostnaður af störfum nefndarinnar*

Atvinnuvega- og nýsköpunarráðuneytið skal á hverju ári veita áhættumatsnefnd fjármagn til að sinna störfum sínum. Nægi úthlutuð fjárhæð ekki til að standa straum af kostnaði verkefna, skal nefndin upplýsa atvinnuvega- og nýsköpunarráðuneytið þar um.

Formaður nefndarinnar fær greidda þóknun fyrir nefndarstörf samkvæmt ákvörðun ráðherra.

7. gr.

*Eftirlit*

Áhættumatsnefnd skal skila ársskýrslu til atvinnuvega- og nýsköpunarráðuneytisins eigi síðar en í lok janúar árið á eftir. Í skýrslunni skal gerð grein fyrir störfum nefndar og ráðstöfun fjármagns.

8. gr.

*Gildistaka*

Reglugerð þessi er sett með heimild í 31. gr. a. laga nr. 93/1995 um matvæli og 7. gr. laga nr. 22/1994 um eftirlit með fóðri, áburði og sáðvöru. Reglugerðin öðlast gildi 1. janúar 2019.